Szombathelyi Osztrák–Magyar Nyári Egyetem
2016. július 3 – 22.

A Bécsi Egyetem Európai és Összehasonlító Nyelv- és Irodalomtudományi Intézetének Finnugor Tanszéke és a Nyugat-magyarországi Egyetem szombathelyi Savaria Egyetemi Központja közös nyári egyetemet szervez osztrák ill. magyar egyetemi és főiskolai hallgatók számára, akik magyar/német nyelvtudásukat szeretnék fejleszteni. Az ösztöndíjakra a magyar hallgatók közül a nem német szakos, első (BA vagy MA) diplomájukat szerző (elsősorban nappali tagozatos) hallgatók pályázhatnak.

Mivel a nyári egyetem nem csupán egy nyelvkurzus, hanem nagy hangsúlyt helyezünk a közös programokra, a tanórán kívüli együtt tanulásra, olyan hallgatók jelentkezését várjuk, aki a közösség együttes tevékenységében aktívan részt kívánnak venni.

A nyári egyetem idén 25 éves: az első években Keszthely, majd Szeged, idén pedig több mint egy évtizede Szombathely ad otthont a kurzusnak.

A kurzus felépítése: intenzív nyelvtanulási program (naponta 9.00-től 12.30-ig) haladó ill. középhaladó szinten; délutánonként osztrák ill. magyar kultúrtörténeti tematikájú előadások, amelyek a kelet-ausztriai/nyugat-magyarországi régióhoz kapcsolódnak, filmvetítés, változatos szabadidős és kulturális programok.

Jelentkezési feltételek a magyar hallgatók számára:
- a haladó szinthez: alapfokú (A2 szintű) államilag elismert nyelvvizsga vagy annak megfelelő egyéb bizonyítvány/igazolás;
- a középhaladó szinthez: középfokú (B szintű) államilag elismert nyelvvizsga vagy annak megfelelő egyéb bizonyítvány/igazolás;
- hallgatói jogviszony egy magyarországi felsőoktatási intézményben, nem német szak;
- rövid motivációs levél.

A felső korhatár 35 év.

Ösztöndíj
Az ösztöndíjakat az Osztrák–Magyar Akció Alapítvány biztosítja, amely nem készpénzt jelent, hanem a kurzuson való ingyenes részvételt. Az ösztöndíj elnyerése után a hallgatók szerződést kötnek az alapítvánnyal, amelyben vállalják a kurzuson való részvételt.

Önköltség
A Szombathelyre történő leutazás és a hazautazás költségeit a hallgatók állják. A pályázatok elbírálása után az ösztöndíjat elnyert hallgatóktól 5 000 Ft regisztrációs díjat kérünk átutalni a későbbiekben megadott bankszámlaszámra. További költségek: zsebpénz, mindenkinek belátása szerint.

A kurzus részvételi díját, szállásdíjat, napi kétszeri étkezést (reggeli, ebéd), a kirándulásokat az ösztöndíj tartalmazza.

A résztvevők létszáma
24 osztrák és 24 magyar hallgató. A résztvevők a szombathelyi Savaria Egyetemi Központ kollégiumában kapnak szállást kétágyas szobákban (egy osztrákhallgató és egy magyar hallgató együtt), közel a városközponthoz. Az oktatás és az étkezés szintén a központ ill. a kollégium közelében zajlik.

A kurzus vezetője Csire Márta. Email: marta\_csire@yahoo.de ,
tel.: +43 1 4277 43012; fax: +43 1 4277 9430.
További információk a megadott e-mailcímen kaphatók.

Jelentkezés
2016. március 20-tól május 10-ig (postabélyegző dátuma). A formanyomtatvány a Bécsi Finnugor Tanszék honlapjáról:
<http://finno-ugristik.univie.ac.at/studium/sommerkolleg-szombathely>
is letölthető ill. e-mailben is megküldjük. A jelentkezéseket e-mailben is elfogadjuk.

MINDEN ÉRDEKLŐDŐT SZERETETTEL VÁRUNK!